Euroopa Liidu Teataja L 245 , 29/09/2003 Lk 0044 - 0046



Nõukogu otsus 2003/659/JSK, 18. juuni 2003, millega muudetakse nõukogu otsust 2002/187/JSK, millega moodustatakse Eurojust, et tugevdada võitlust raskete kuritegude vastu EUROOPA LIIDU NÕUKOGU, võttes arvesse Euroopa Liidu lepingut, eriti selle artiklit 31 ja artikli 34 lõike 2 punkti c, võttes arvesse komisjoni algatust, [1] võttes arvesse Euroopa Parlamendi arvamust, [2] võttes arvesse Euroopa Kontrollikoja arvamust [3] ning arvestades järgmist: (1) Eurojust on Euroopa Liidu lepingu alusel moodustatud asutus, mida praegu subsideeritakse Euroopa Liidu üldeelarvest. Sellest tulenevalt hallatakse üldeelarvest rahastatavaid kulutusi kooskõlas Euroopa Liidu üldeelarve suhtes kohaldatavate ühenduse eeskirjade ja menetlustega vastavalt Euroopa Liidu lepingu artikli 41 lõikele 4. (2) Nendel tingimustel tuleks nõukogu 28. veebruari 2002. aasta otsuse 2002/187/JSK, millega moodustatakse Eurojust, et tugevdada võitlust raskete kuritegude vastu, [4] teatavad sätted viia kooskõlla nõukogu 25. juuni 2002. aasta määrusega (EÜ, Euratom) nr 1605/2002 Euroopa ühenduste üldeelarve suhtes kohaldatava finantsmääruse kohta [5] (edaspidi "üldine finantsmäärus"). (3) Seepärast tuleks otsust 2002/187/JSK muuta, ON TEINUD JÄRGMISE OTSUSE: Artikkel 1 Otsust 2002/187/JSK muudetakse järgmiselt. 1. Artiklid 35, 36 ja 37 asendatakse järgmise tekstiga: "Artikkel 35 Eelarve koostamine 1. Kolleegium esitab igal aastal haldusdirektori koostatud eelnõu alusel Eurojusti tulude ja kulude kalkulatsiooni järgmiseks eelarveaastaks. Kõnealuse kalkulatsiooni, mis sisaldab ametikohtade loetelu kava, edastab kolleegium komisjonile hiljemalt 31. märtsiks. 2. Selle kalkulatsiooni alusel teeb komisjon Euroopa Liidu üldeelarve esialgses projektis ettepaneku aastase subsiidiumi summa ning koosseisuliste ja ajutiste ametikohtade kohta ja esitab selle ettepaneku eelarvepädevale institutsioonile kooskõlas asutamislepingu artikliga 272. 3. Eelarvepädev institutsioon määrab Eurojusti subsiidiumiks kasutatavad assigneeringud ning koosseisulised ja ajutised ametikohad Euroopa ühenduste ametnike ja muude teenistujate personalieeskirjades. 4. Enne iga eelarveaasta algust võtab Eurojusti kolleegium vastu eelarve, sealhulgas artikli 34 lõike 1 kolmandas lauses nimetatud ametikohtade loetelu, võttes aluseks eelarvepädeva asutuse kooskõlas käesoleva artikli lõikega 3 määratud aastased subsiidiumid ja ametikohad, ning kohandab seda vastavalt Eurojustile antavate summadega ja muudest allikates saadud vahenditega. Artikkel 36 Eelarve täitmine ja täitmise kinnitamine 1. Haldusdirektor kui eelarve käsutaja vastutab Eurojusti eelarve täitmise eest. Ta annab eelarve täitmise osas aru kolleegiumile. 2. Eurojusti peaarvepidaja edastab komisjoni peaarvepidajale hiljemalt järgneva eelarveaasta 1. märtsil esialgse raamatupidamisaruande ning vastava eelarveaasta eelarvehalduse ja finantsjuhtimise aruande. Komisjoni peaarvepidaja ühendab institutsioonide ja detsentraliseeritud organite esialgsed raamatupidamisarvestused kooskõlas üldise finantsmääruse artikliga 128. 3. Komisjoni peaarvepidaja edastab kontrollikojale hiljemalt igale eelarveaastale järgnevaks 31. märtsiks Eurojusti esialgse raamatupidamisaruande ja aruande kõnealuse eelarveaasta eelarvehalduse ja finantsjuhtimise kohta. Aruanne kõnealuse eelarveaasta eelarvehalduse ja finantsjuhtimise kohta esitatakse ka Euroopa Parlamendile ja nõukogule. 4. Kui kontrollikojalt on saadud vastavalt üldise finantsmääruse artiklile 129 esitatud märkused Eurojusti esialgse raamatupidamisaruande kohta, koostab haldusdirektor omal vastutusel Eurojusti lõpliku raamatupidamisaruande ning esitab selle Eurojusti kolleegiumile arvamuse saamiseks. 5. Eurojusti kolleegium esitab Eurojusti lõpliku raamatupidamisaruande kohta oma arvamuse. 6. Haldusdirektor edastab Euroopa Parlamendile, nõukogule, komisjonile ja kontrollikojale hiljemalt igale eelarveaastale järgnevaks 1. juuliks lõpliku raamatupidamisaruande ja Eurojusti kolleegiumi arvamuse. 7. Lõpparuanded avaldatakse. 8. Haldusdirektor saadab kontrollikoja tähelepanekutele vastuse hiljemalt 30. septembriks. Haldusdirektor saadab selle vastuse ka Eurojusti kolleegiumile. 9. Euroopa Parlamendi taotluse korral esitab Eurojusti kolleegiumi ja selle presidendi alluvuses tegutsev haldusdirektor talle üldise finantsmääruse artikli 146 lõike 3 kohaselt kogu teabe, mida on vaja asjakohast eelarveaastat käsitleva eelarve täitmise kinnitamise menetluse tõrgeteta rakendamiseks. 10. Kvalifitseeritud häälteenamusega otsustava nõukogu soovituse põhjal annab Euroopa Parlament kinnituse haldusdirektori tegevusele aasta n eelarve täitmisel enne 30. aprilli aastal n + 2. Artikkel 37 Eelarve suhtes kohaldatav finantsmäärus 1. Kolleegium võtab Eurojusti eelarve suhtes kohaldatavad finantseeskirjad ühehäälselt vastu pärast komisjoniga konsulteerimist. Need ei või kalduda kõrvale asutuste finantsraammäärust käsitlevast komisjoni 19. novembri 2002. aasta määrusest (EÜ, Euratom) nr 2343/2002, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 [6] artiklis 185, välja arvatud siis, kui Eurojusti tegevus seda konkreetselt nõuab ja komisjon on andnud eelneva nõusoleku." 2. Artikli 38 lõige 1 asendatakse järgmisega: "1. Eelarvevahendite käsutaja vastutab oma ülesannete täitmiseks sobivate sisekontrollisüsteemide ja menetluste rakendamise eest." Artikkel 2 Käesolev otsus jõustub Euroopa Liidu Teatajas avaldamisele järgneva kuu esimesel kuupäeval. Luxembourg, 18. juuni 2003 Nõukogu nimel eesistuja G. Drys [1] EÜT C 331 E, 31.12.2002, lk 67. [2] Arvamus on esitatud 27. märtsil 2003 (Euroopa Liidu Teatajas seni avaldamata). [3] EÜT C 285, 21.11.2002, lk 4. [4] EÜT L 63, 6.3.2002, lk 1. [5] EÜT L 248, 16.9.2002, lk 1, parandusEÜT L 25, 30.1.2003, lk 43. [6] EÜT L 357, 31.12.2002, lk 72, parandus EÜT L 2, 7.1.2003, lk 39. --------------------------------------------------